

Αρκαλοχώρι, 30/ 09 /2025

Προς: ΜΜΕ

**ΔΕΛΤΙΟ ΤΥΠΟΥ**

**Δράση ευαισθητοποίησης και ενημέρωσης στο Κέντρο Κοινότητας του Δήμου Μινώα Πεδιάδας με στόχο την ανάδειξη της αξίας της έγκαιρης ανίχνευσης και αντιμετώπισης των πρώιμων συμπτωμάτων ψύχωσης**

Με επιτυχία, χρήσιμες πληροφορίες και συμπεράσματα ολοκληρώθηκε, τη Δευτέρα 29 Σεπτεμβρίου 2025, η δράση ευαισθητοποίησης και ενημέρωσης από την Μονάδα Έγκαιρης Παρέμβασης στην Ψύχωση (Μ.Ε.Π.) Νομού Ηρακλείου της ΑΜΚΕ «Ξένιος Ζευς». Στο επίκεντρο της δράσης βρέθηκε η ανάδειξη της αξίας της έγκαιρης ανίχνευσης και αντιμετώπισης των πρώιμων συμπτωμάτων ψύχωσης.

Η εκδήλωση φιλοξενήθηκε στο Κέντρο Κοινότητας στο Θραψανό, αναδεικνύοντας τη σημασία της συνεργασίας των τοπικών φορέων για την ψυχική υγεία. Η ανταπόκριση ήταν θερμή, με την παρουσία στελεχών και εργαζομένων των κοινωνικών και ιατρικών υπηρεσιών του Δήμου Μινώα Πεδιάδας, οι οποίοι συμμετείχαν ενεργά σε έναν ανοικτό και ουσιαστικό διάλογο. Ιδιαίτερη έμφαση δόθηκε στην κρισιμότητα της γρήγορης αναγνώρισης των προειδοποιητικών σημείων από τους επαγγελματίες πρώτης γραμμής, όπως οι κοινωνικοί λειτουργοί και οι ιατροί, ώστε να εξασφαλιστεί η άμεση παραπομπή και η παροχή εξειδικευμένης φροντίδας.

Αξίζει να σημειωθεί ότι η Μονάδα Έγκαιρης Παρέμβασης στην Ψύχωση (Μ.Ε.Π.) Ηρακλείου της ΑΜΚΕ «Ξένιος Ζευς», παρέχει δωρεάν εξειδικευμένες υπηρεσίες διάγνωσης, θεραπείας και υποστήριξης σε άτομα που αντιμετωπίζουν δυσκολίες ενός πρώτου ψυχωτικού επεισοδίου και στις οικογένειές τους.

Στη συνάντηση συμμετείχαν, ο αρμόδιος Αντιδήμαρχος Κοινωνικής Πολιτικής Γρηγόρης Καλογερίδης, ο ειδικός συνεργάτης του Δημάρχου σε θέματα κοινωνικής πολιτικής Κώστας Σπυριδάκης, η Κοινωνική Λειτουργός, Προϊστάμενη του Τμήματος Κοινωνικής Προστασίας, Προαγωγής Δημόσιας Υγείας και Ισότητας των Φύλων Μαρία Τσιάγγα, η Κοινωνική Λειτουργός του Κέντρου Υγείας Αρκαλοχωρίου Μαρία Λημνιού, η Επισκέπτρια Υγείας του ΚΥ Αρκαλοχωρίου Αφροδίτη Ζαβιδάκη, η Κοινωνική Λειτουργός και η νοσηλεύτρια της Δομής "Βοήθεια στο Σπίτι" Θραψανού Μαρίνα Φραγκιαδάκη και Βαγγελιώ Καλιακάκη αντίστοιχα, καθώς και η Κοινωνική Λειτουργός του Κέντρου Κοινότητας Ιφιγένεια Καραζιώτου.